2.4

Lausunnon kohteena olevalla ehdotuksella muutetaan tietynlaisia jäsenvaltioiden välisiä tavaroiden yhdistettyjä kuljetuksia koskevista yhteisistä säännöistä annettua direktiiviä 92/106/ETY (COM(2017) 648 final). Paketti sisältää seuraavat keskeiset elementit: — Yhdistettyjen tavarakuljetusten ei tarvitse enää olla luonteeltaan rajatylittäviä. Komissio arvioi, että jäsenvaltioiden sisäisillä yhdistetyillä tavarakuljetuksilla on huomattavaa potentiaalia. — Yhdistetyn kuljetuksen muun kuin maantieosuuden vähimmäispituusvaatimus poistetaan. Toisaalta uuden säännöksen mukaan sisävesi- tai merikuljetusta, joilla ei ole olemassa vastaavaa maantiekuljetusvaihtoehtoa, ei oteta huomioon. — Yhdistetyissä kuljetuksissa voidaan käyttää kaikkia ISO 6346 tai EN 13044 -standardien kriteerit täyttäviä kuormausyksiköitä tai maantieajoneuvoja, joita kuljetetaan rautatie-, sisävesi- tai merikuljetuksena. — Nykyistä sääntöä maantieosuutta koskevasta rajoituksesta muutetaan siten, että ensimmäinen ja/tai viimeinen maantieosuus EU:n sisällä ei saa ylittää 150:tä kilometriä linnuntietä tai 20:tä prosenttia alkuosuuden kuormauspaikan ja loppuosuuden purkauspaikan välisestä matkasta linnuntietä. Tämä rajoitus ei koske tyhjän kuormausyksikön kuljetusta eikä kuljetusta tavaroiden noutopaikkaan tai tavaroiden noutopaikasta. — Jäsenvaltiot voivat sallia edellä mainittua pidempiä maantieosuuksia, jotta voidaan saavuttaa maantieteellisesti lähin kuljetusterminaali, jossa on tarvittavat laitteet ja valmiudet. — Jotta maantieosuus hyväksytään yhdistetyn kuljetuksen osaksi, liikenteenharjoittajan on näytettävä, että kyseinen maantiekuljetus muodostaa yhdistetyn kuljetuksen maantieosuuden. Ehdotuksessa eritellään, mitkä tiedot on esitettävä koko kuljetusoperaatiosta ja sen eri osista. Mitään muita tietoja ei saa vaatia. Näyttö voidaan esittää erilaisilla kuljetusasiakirjoilla ja myös sähköisessä muodossa. Tiedot on pystyttävä esittämään tienvarsitarkastuksen aikana. — Kuljetuksen poikkeaminen suunnitellulta reitiltä sallitaan, jos se on asianmukaisesti perusteltua. — Jäsenvaltioiden on toteutettava tarvittavat toimenpiteet uudelleenlastausterminaaleihin tehtävien investointien tukemiseksi, ja nämä toimet on koordinoitava naapurijäsenvaltioiden kanssa. — Jäsenvaltioiden on nimettävä yksi tai useampi toimivaltainen viranomainen, joka vastaa direktiivin täytäntöönpanosta ja toimii yhteyspisteenä täytäntöönpanoasioissa. — Jäsenvaltioilla on ehdotuksen mukaan myös raportointivelvollisuus yhdistettyjen kuljetusten kehityksestä. — Nykyinen vapautus kabotaasirajoituksista maantieosuuksilla säilytetään, kun kyse on jäsenvaltioiden välisen rajatylittävän kuljetuksen osasta, joka tapahtuu kokonaisuudessaan yhden jäsenvaltion alueella. Komissio perustelee tätä vapautusta toteamalla, että järjestetyissä kuulemisissa on käynyt ilmi, että tämä säännös auttaa lisäämään yhdistettyjen kuljetusratkaisujen houkuttavuutta. Komissio viittaa myös Euroopan unionin tuomioistuimen asiassa 2/84 (komissio v. Italia) antamaan tuomioon, jonka mukaan yhdistetty kuljetus olisi katsottava yhden kokonaisuuden muodostavaksi kansainväliseksi kuljetukseksi. — Ehdotuksen perusteluissa komissio toteaa myös, että työntekijöiden lähettämistä koskevia sääntöjä sovelletaan kansallisiin yhdistettyihin kuljetuksiin samoin kuin kabotaasiinkin. Ehdotuksessa ei kuitenkaan esitetä selkeästi, sovelletaanko työntekijöiden lähettämistä koskevia sääntöjä kansainvälisiin yhdistettyihin kuljetuksiin.